google/wiki40b huggingface dataset:
USA-mesterskapet i 5 kilometer kappgang 2017

USA-mesterskapet i 5 kilometer kappgang 2017 (2017 USATF 5 km Race Walk Championships) ble arrangert 4. juni 2017, i Albany i New York i USA.
Einar Már Guðmundsson

Oversettelser

Hans bøker har blitt oversatt til norsk, dansk, svensk, tysk, engelsk, færøysk, grønlandsk (inuittisk), italiensk og nederlandsk. Einar Már Guðmundsson har oversatt bøker av Ian McEwan til islandsk.
Incumbent

Incumbent (opprinnelig latin) er et adjektiv, som på norsk kan bety regjerende, herskende og makthavende.  Uttrykket er lite brukt på norsk, men mere brukt på andre språk som for eksempel engelsk for den som har en bestemt posisjon, eller for tiden innehar et politisk kontor («in office») som følger posisjonen. I en incumbent posisjon er den som er i den ansvarlige posisjonen i øyeblikket.  Dette ordet blir ofte brukt når det er tale om valg, ofte mellom den sittende (regjerende) og en annen person eller andre personer.
Uttrykket kan også brukes om sport, for eksempel «regjerende verdensmester», «regjerende verdensrekord» og så videre.  Uttrykket kan  benyttes om en ledende posisjon i idrett, kultur, i organisasjonsliv eller innen næringslivet, der det brukes i motsetning til en «outsider».
Ørnerovet på Leka

Ørnerovet på Leka er en påstått hendelse om en jente på 3 ½ år som i 1932 ble tatt av en havørn og fraktet til et ørnerede høyt oppe i Hagafjellet på Leka. Jenta ble funnet i live, og hendelsen er senere skildret både i bøker og på film. Hendelsen har hele tiden siden vært gjenstand for mye oppmerksomhet og tvil.

Beskrivelse av hendelsen

Hendelsen skal ha skjedd på ettermiddagen den  5. juni 1932. Svanhild Hartvigsen som da var 3 ½ år lekte utenfor huset og var i en ti minutters periode alene og utenfor syne. Da det ble oppdaget at hun var borte, begynte leteaksjonen som etterhvert involverte 200 mennesker. Det ble funnet en sko og et lommetørkle som tilhørte Svanhild. Flere i letegruppen reagerte på at en havørn oppførte seg merkelig oppe på fjellet, og tre menn klatret dermed opp for å undersøke området. Oppe på fjellhylla fant Jentoft Svendsen lille Svanhild sovende. Jenta ble vekket og båret ned.
Svanhild ble deretter undersøkt av doktor Fossum som fant jenta uskadd. Doktoren fikk jentas beskrivelse av det som hadde skjedd, og tok i betrakning den lange gangavstanden mellom funnstedet og lekeområdet (1 700 meter terrengavstand og 180 høydemeter), som han mente var urealistisk langt å gå for en liten jente. Ut fra disse opplysningene konkluderte han med at jenta sannsynligvis var tatt av en havørn. Svanhild ble samme dag veid til 19 kg.
Svanhild Hartvigsen døde i en alder av 81 år, 12. november 2010.
Til tross for at ingen hadde sett ørnen fly avgårde med jenta, har mange vært overbevist om at historien er sann. Samtidig har det blitt sådd tvil til hendelsen fra mange hold. Ornitologer tviler på at en ørn kan løfte 19 kg, og selv om det senere blitt hevdet at veiingen var feil og at Svanhild sannsynlig ikke var tyngre en 10–12 kg da hun forsvant, er også dette langt over de 2-3 kilo som en voksen havørn kan bære. 
Flere kritikere mener at terrenget rundt funnstedet er lettfremkommelig og slettes ikke er utilgjengelig for småbarn. Det er dermed stor sannsynlighet for at Svanhild kan ha gått strekningen på egen hånd. Norsk Ornitologisk Forening hevder at historien i dag kun tjener til å skape ugrunnet frykt blant barn og småbarnsforeldre, og som definitivt er med på å bryte ned muligheten for den opplevelsesglede møtet med havørnen i en levende kystnatur representerer. Boken «Ørnerovet på Leka», som ble gitt ut av Damm forlag i 2006, fikk skarp kritikk både fra Norsk Ornitologisk forening og Foreningen Våre Rovdyr som fremstilte boken som rene skremselsreportasjen.
I enkelte kilder skrives det at Svanhild Hardtvigsen gjennom hele livet hevdet at historien var sann. Imidlertid presiserte hun som 30-åring at hun ikke husket noe av det som skjedde.

Hendelsens betydning i dag

Lekas kommunevåpen (fra 1989) er inspirert av hendelsen og viser en gullvinget ørneklo mot en rød bakgrunn.
Fjellhyllen hvor Svanhild ble funnet er i dag malt med rødt. Det er også malt en hvit flekk under fjellhyllen slik at den kan sees fra veien.
Kvinneligaen 2011/12

Kvinneligaen 2011/12 var det øverste nivået i norsk basketball for kvinner i 2011/12-sesongen. Ullern vant ligaen foran Ulriken og Ammerud.
Euscorpius gocmeni

Utseende

Nokså små (gjerne 30-50 mm), middels kraftige skorpioner med kraftige pedipalper (klør). Kroppen er temmelig jevnbred, halen kort og tynn med et temmelig slankt broddsegment (dermed også små giftkjertler).

Levevis

Disse skorpionene finnes gjerne i tørre, åpne områder, for eksempel maquis.

Utbredelse

Slekten finnes i familien Euscorpiidae som er den artsrikeste skorpiongruppen i Europa, der det er funnet 14 arter i denne slekten. Arten finnes i Tyrkia.
Progressive Liberal Party

Progressive Liberal Party er et populististisk, liberalt parti på Bahamas.
PLP ble grunnlagt i 1953, tjue år før landet fikk sin uavhengighet. Partiet styrte i 30 år, fra 1967 og 1992 og igjen fra 2002 til 2007. Partiets leder foran den første seieren i 1967 var Lynden Pindling, landets første statsminister.
I nasjonalforsamlingen etter valget i 2007 hadde PLP 18 av 41 seter. Perry Christie er partiets leder og leder av opposisjonen. Christie var statsminister på Bahamas mellom 2. mai 2002 og 2. mai 2007, da valgseieren gikk til Free National Movement, som vant 23 seter. FNMs leder, Hubert Ingraham overtok som landets statsminister. I 2012 ledet Christie på nytt PLP til valgseier og ble statsminister.
Muleknop

Muleknop er en variant av kvelestikk; Faktisk brukes ordet kvelestikk eller kvelerstikk ofte for å mene muleknop. Mulige andre navn er piskeknop og tømmerknop.  Denne knuten er nyttig for å gripe et rundt objekt meget hardt på en måte som gjør det vanskelig å løsne. 
Varianten med slipp er en slags hjelp til å løsne ved behov.

Egenskaper

Muleknop kan klemme veldig hardt, og holder klemmen når tampene ikke lenger belastes. Uslippet versjon kan være vanskelig å løsne, og det kan være nødvendig å kjære midtpunktet over der hvor tampene krysser.
Muleknop kan brukes som takling eller som avsluttende trinn i takling med f.eks. en rekke halvstikk.

Slektskap

Denne formen for muleknop kan tenkes som en variant av dobbelt halvstikk hvor endene går rundt hverandre (eller krysser hverandre to ganger) på vei ut av knuten. Den ligner burknop med tørn men her rir den ekstra tørnen krysningspunktet fra den andre siden, og rir over begge krysningspunktene, dermed byr på en bro som bygger mer ut enn i burknop med tørn (den har sin bro lagt inn på gropet mellom de to krysningspunktene). 
Varianter (burknop med to ekstra tørn, muleknopp med dobbel tørn, muleknopp med kryssende tørn) kan ha flere tørn som rir over krysningspunktet mellom tamp og langpart for enda sikrere hold.
Slippet versjon egner seg for å surre sekke-/poseåpning; holder hardt, svikter ikke, og er lett å åpne når det trenges.
Hantai

Hantai (kinesisk: 汉台区; pinyin: Hàntái Qū) er et bydistrikt i byprefekturet Hanzhong i provinsen Shaanxi i Folkerepublikken Kina.
Det har et areal på 556 km² og teller 530 000 innbyggere (2004).
Hen kirke (Eidsberg)

Hen kirke var en middelalderkirke, antakelig en liten stavkirke, som skal ha stått på gården Melleby i Eidsberg, ca. seks kilometer sørvest for Eidsberg kirke. Kirken gikk ut av bruk omkring år 1400, mest sannsynlig på grunn av svartedauden. Godset ble da lagt til Eidsberg kirke.
Ifølge J. N. Wilses Eidsberg-beskrivelse fra 1790-årene, var grunnsteinene lenge synlig, men steinene ble etter hvert fjernet og brukt til tomtestein på gården Søndre Hen, som ligger like i nærheten. En av steinene ble først brukt som hjørnestein under et fjøs, men den ble senere murt inn i grunnmuren og er derfor ikke lenger synlig. Denne steinen skal ifølge eieren av gården ha et innhugget kors ca. tre tommer høyt, med skrå korsarm og sirkulært markerte ender. Dette korset er sannsynligvis et steinhoggermerke.
I dag er det ikke lenger mulig å se noen rester av kirketomta, slik som ved Tenor kirkeruin. En minnestøtte er satt opp i området der man mener at kirken skal ha stått.
22. august 2010 ble det avholdt gudstjeneste ved minnesteinen, med pilegrimsferd fra Eidsberg kirke.
Polytypisk taxon

Polytypisk taxon er, innenfor zoologisk taksonomi, et begrep som refererer til et taxon som har mer enn en undergruppe, på et lavere systematisk nivå.
Takahiro Shimotaira

Karriere

Takahiro Shimotaira startet sin profesjonelle karriere i Kashiwa Reysol i 1990. Han har også spilt for FC Tokyo.
Etter at han la opp i 2004 ble han trener. Han trente for det meste ungdomsteamet til sin gamle klubb Kashiwa Reysol. Mellom 2016 og 2018 trente han første teamet til Kashiwa Reysol.
I mai 2019 ble han ansatt som trener for Yokohama FC.
Xinluo

Xinluo (kinesisk: 新罗区; pinyin: Xīnluó Qū) er et bydistrikt i provinsen Fujian i Folkerepublikken Kina. Det ligger i byprefekturet Longyan. Det har et areal på 2,685,4 km² og teller 462.400 innbyggere (2003).
Arnaud Destatte

Karriere

Destatte ble belgisk mester på 400 meter i 2010, med ny personlig rekord på 46,28. Dette gjorde at han kvalifiserte seg til EM i friidrett 2010 i Barcelona. Her deltok han både individuelt og på stafett. På 400 meter nådde han semifinalen, men kom der på syvendeplass, og ble slått ut. Fire dager senere var han med på stafettlaget som vant bronse på 4 x 400 meter stafett. De fikk tiden 3.02,60, og ble slått av Russland og Storbritannia. De øvrige på laget var Kevin Borlée, Cédric Van Branteghem og Jonathan Borlée.
The Hurt Locker

Handling

Oversersjant William James (Jeremy Renner) blir stasjonert som ny lagleder for en avdeling i Irak-krigen, hvor han skal ta over etter stabssersjant Matt Thompson (Guy Pearce) som ble drept av en radiostyrt improvisert eksplosiv innretning (IED) i Bagdad. Laget hans består også av J.T. Sanborn (Anthony Mackie) og Owen Eldridge (Brian Geraghty). William James sine metoder og holdninger gjør at Sanborn og Eldridge vurderer ham som uvøren og spenningssøkende. Når laget blir tildelt å ødelegge noen eksplosiver i et avsidesliggende ørken-område, overveier Sanborn åpenlyst å «tilfeldigvis» drepe James ved å utløse eksplosjonen, noe som gjør Eldridge svært ubehagelig, men Sanborn gjør ingenting.
På vei tilbake til den amerikanske basen i en humvee, oppdager laget fem bevæpnede menn i tradisjonelle arabiske klær stående ved siden av en bil med flatt dekk. Etter et anspent møte, åpenbarer mennene seg for å være private militære kontraktører og britiske leiesoldater. De har tatt til fange to ettersøkte irakiske personer. Hele gruppen kommer plutselig under fiendtlig ild, og når fangene forsøke å rømme i all forvirringen, husker lederen for leiesoldatene (Ralph Fiennes) at dusøren for de irakiske ettersøkte gjelder uansett om de er døde eller levende, og han skyter begge to. Fiendtlige snikskyttere dreper tre av leiesoldatene, inkludert lederen. Sanborn og James dreper tre fiender, og Eldridge dreper den fjerde. Under en evakuering fra et lager blir oberstløytnant John Cambridge (Christian Camargo), en nær venn av Eldridge drept i en eksplosjon. Når en bensintank eksploderer, bestemmer James seg på å jakte på fiendene på egen hånd, og han gjetter at opprørerne fremdeles er i umiddelbar nærhet. Sanborn protester, men idet James er på vei ut blir Sanborn og Eldridge motvillig med ham. Etter at soldatene deler seg opp tar opprørerne Eldridge til fange. James og Sanborn redder ham, men ved et uhell skyter de ham i beinet. Rett før Eldrige blir fløyet til et annet sted for å gjennomgå en operasjon for skaden i beinet. Så legger han skylden for skaden på James.
James og Sanborn sin enhet blir kalt til et nytt oppdrag i løpet av de siste dagene av deres opphold i Irak. En uskyldig iraker har fått en bombe-vest festet til kroppen. Soldatene prøver å fjerne vesten, men de får ikke nok tid på seg før bomben detonerer, og de må forlate mannen for å redde sitt eget liv. Mannen blir drept da bombevesten eksploderer. Sanborn forteller James at han ikke lenger kan takle presset, at han ønsker å returnere hjem, og at han har en sønn å ta vare på. Etter at deres periode i Irak er over drar James hjem til sin kone, Connie, og deres felles sønn. Men han føler en enorm kjedsomhet i sitt nye sivile liv med sine ordinære oppgaver med shopping på supermarkedet og familie-middager. En kveld, tilstår James overfor sin sønn at det er bare én ting han egentlig elsker å drive med. Kort tid senere verver James seg til en ny tur til Irak for å uskadeliggjøre bomber.
Roy Sagmyr

Gjennombruddet

Sagmyr startet sin styrkeløftkarriere i Drammen SI på slutten av 1970-tallet, og markerte seg raskt. Allerede i mars 1980 var han delaktig da klubben tok bronsemedalje under lag-NM, og i juni 1980 ble han sydnorsk mester i klasse -90 kg. Hans store gjennombrudd kom i 1981, da han ble tatt ut til å representere Norge i både EM og nordisk mesterskap. I EM i mai ble det en fjerdeplass i klasse -90 kg, og i nordisk mesterskap i september vant han bronsemedalje i klasse -100 kg. Det hele toppet seg under NM i styrkeløft i desember, da han ble norgesmester i klasse -100 kg. Han satte nye personlige rekorder i alle disipliner, og med 820 kg sammenlagt var han 60 kg foran nestemann på resultatlisten. Det gode resultatet gjorde at Sagmyr også vant Norges Styrkeløftforbunds pokal, for å ha vært NMs beste løfter uavhengig av vektklasse. Denne vant han med små marginer foran forhåndsfavoritt Per Kristian Simonsen, som skuffet i benkpress.

Dopingutestengelser

Lykken ble kortvarig for Sagmyr, idet han i februar 1982 ble anmeldt til Norges Idrettsforbunds domsutvalg for overtredelse av forbundets dopingbestemmelser. Han ble også suspendert av Norges Styrkeløftforbund. Bakgrunnen for dette var at resultatet av dopingprøven fra NM i styrkeløft klart beviste at Sagmyr hadde benyttet anabole steroider. Saken ble behandlet av domsutvalget i mars 1982, og Sagmyr ble utestengt fra all idrett i to år. Han ble også fratatt NM-gullet.
Sagmyr fikk aldri vende tilbake til idretten, idet han i august 1984 ble utestengt fra all idrett på livstid. Grunnen var at han, sammen med styrkeløfterne Gunnar Østby, Sverre Saxegaard, Kjell Ivar Wien og Per Antony Pedersen, i Oslo byrett tidligere samme år ble funnet skyldig i forsettlig å ha innført og omsatt anabole steroider. Sagmyr ble av Oslo byrett dømt til 30 dagers betinget fengsel og 1000 kroner i bot.
Panki kraftverk

Panki kraftverk er et kullkraftverk 15 km fra Kanpur i delstaten Uttar Pradesh i India. Det har en installert produksjonskapasitet på 210 MW fordelt på to blokker/turbiner over i alt to utbyggingstrinn, hvor enhetene fra første utbyggingstrinn allerede er stengt. Brenselstypen er kull. Operatør er Uttar Pradesh Rajya Vidyut Utpadan Nigam Ltd. (UPRVUNL). Det eksisterer planer om å utvide med om lag 250 MW.
Lat læring

Lat læring er en type læringsmetode innen kunstig intelligens. At en metode er lat, betyr at den ikke oppretter en klassifiseringsmodell av læringssettet før den får en spørring. Dette kommer med både positive og negative sider. Den positive siden er at problemet blir løst lokalt, noe som betyr at en metode kan løse flere problem samtidig, samtidig som det håndterer problemer i domenet bra. En negativ side ved late algoritmer er at man alltid må ha treningssettet tilgjengelig for å kunne klassifisere objekter, kontra å bare ha en modell klar for klassifiseringen. Siden man ved hver klassifisering må bruke hele treningssettet og gjøre hele algoritmen på nytt, kan det bruke lang tid dersom det er mange objekter å klassifisere. Dette kan dog i noen tilfeller bli gjort opp for av den raske/ikke-eksisterende læringsprosessen.
Ett eksempel på en lat algoritme er k-nærmeste nabo.
Vannpolo under Sentralamerikanske og karibiske leker 1993

Vannpolo under Sentralamerikanske og karibiske leker 1993. Vannpolo var en av flere sporter i de syttende sentralamerikanske og karibiske leker som ble arrangert i Ponce på Puerto Rico i perioden 19. til 30. november 1993. Det var fjortende gangen som vannpolo var med i de sentralamerikanske og karibiske leker. Det var kun en turnering for menn.
Bigger than Us

Bakgrunn

Sangen var blant deltakerne i sangkonkurransen Eurovision: You Decide på BBC i februar 2019. Et dommerpanel og tv-seerne valgte sangen til vinner. «Bigger than Us» skulle i utgangspunktet deltatt i Melodifestivalen 2019, fremført av sangeren John Lundvik. Til slutt valgte Lundvik en annen sang og sendte i stedet «Bigger than Us» inn til Eurovision: You Decide.
Lundvik stilte opp i Melodifestivalen 2019 med sangen «Too Late for Love» og vant konkurransen. Han konkurrerte dermed mot sin egen sang, «Bigger than Us», i Eurovision Song Contest 2019.
«Bigger than Us» deltok i finalen av Eurovision Song Contest lørdag 18. mai 2019 i Expo Tel Aviv i Israel. Sangen hadde startnummer 16 i finalen, og avsluttet på sisteplass med 11 poeng. Dette var fjerde gang Storbritannia endte sist i konkurransen.
Costa Ricas sentralbank

Costa Ricas sentralbank (spansk: Banco Central de Costa Rica – BCCR) er sentralbanken i Costa Rica. Denne må ikke forveksles med Banco Nacional de Costa Rica («Costa Ricas nasjonalbank»), som er landets største statseide, kommersielle bank.
Sentralbankens hovedkontor ligger langs Avenida Central i sentrum av landets hovedstad San José.

Historie

På grunn av oppsving i økonomien og økt bankaktivitet i landet meldte behovet seg for en sentralbank. Denne skulle være overordnet det daværende Emitteringsdepartementet, under Costa Ricas Nasjonalbank, som fram til 1945 hadde fungert som nasjonalbank. Denne ble etablert på slutten av 1936, etter en reorganisering av den gamle Banco Internacional. Denne private banken ble nasjonalisert i 1948, men behovet var sterkt til stede for å etablere en sentralbank, både for å kontrollere bankvesenet og å handle på vegne av regjeringen. 
28. januar 1950 ble Intensjonslov 1130 vedtatt, denne etablerte Costa Ricas sentralbank, som skulle fungere som et sentralt økonomisk organ for landets økonomi. Intensjonsloven ble senere vedtatt som Lov 1130. I en overgangsfase var sentralbanken underlagt to sett med lover; både Lov 1130 og den loven som hadde styrt Emitteringsdepartementet. Dette ble det ryddet opp i 1953 da de vedtok ny sentralbanklov, Lov 1552, senere erstattet av Lov 7558 i 1995.

Sentralbanksjef

Sentralbanksjef (President) pr mars 2018 er Olivier Castro Pérez. Han overtok denne stillingen 8. mai 2014 etter Rodrigo Bolaños Zamora. Zamora hadde da vært sentralbanksjef siden mai 2010.
Kongsberg Devotek

Historie

Kongsberg Devotek har sin opprinnelse fra Kongsberg Våpenfabrikk og virksomheten var i begynnelsen fokusert på utvikling av drivverk til bilindustrien. Typiske produkt var girkasse og kontrollsystem for forbrenningsmotor og elektromotor. Flere bilfabrikker, som BMW, Opel, Toyota, og Volkswagen, benytter komponenter utviklet av Devotek. Siden 2001 har Devotek utvidet sin virksomhet til andre bransjer og fagområder.
Dirdal

Næringsliv

Fra eldre tider er det drevet tradisjonelt jordbruk, men det er også vokst frem industri og andre foretak. Nede ved sjøen ligger Norsk Stein Dirdal med steinknuseverk og utskipningshavn med sjødybde som muliggjør lasting og lossing av større båter. Ved sjøen ligger også Ewos Innovation som driver med forskning på fiskefor. 
På Gilja, seks kilometer lenger opp i dalen, ligger Gilje Tre, en av Norges største vindusfabrikker, lysstøperiet til Byrkjedalstunet og dalførets eneste dagligvarebutikk. I dalføret ligger flere småkraftverk.

Samferdsel

Fylkesvei 45 tar av fra E39 litt sør for Ålgård og går gjennom Oltedal til Dirdal. Fra Gilja går det en vei gjennom en fire kilometer lang tunnel til Frafjord. 4 km lenger opp, gjennom Giljajuvet, ligger Byrkjedal, hvor veien deler seg og går til Vikeså ved E39 over Gloppedal. En annen vei går over til Maudal, mens fylkesvei 45 fortsetter opp Hunnedalen og over til Sirdal og Setesdal.
Code Name: The Cleaner

Handling

Etter at han våkner opp ved siden av et lik og en koffert full av penger, men med hukommelsestap, begynner Jake Rogers (Cedric the Entertainer) å tro at han er en hemmelig agent. Som et resultat av dette havner han midt oppe i en farlig statlig konspirasjon. Selv om han ikke vet det selv har han en viktig informasjonsbit som kan avsløre at både CIA og FBI er involvert i ulovlige våpenhandler. Jake møter Diane (Nicollette Sheridan), som forteller at hun er kona hans. Hun tar ham med til en doktor for å få sjekket ham, og der overhører Jake at Diane og doktorene diskuterer hvordan de skal få tilbake hukommelsen hans. Doktoren foreslår et seksuelt scenario, og Jake stikker av med kofferten med pengene i en Mercedes. Han møter Gina (Lucy Liu), en agent som er involvert i saken, og hun hjelper ham, og blir etter hvert forelsket i ham. Hun forteller at Jake arbeider som vaktmester i den hemmelige organisasjonen D.A.R.T, men han tror ikke på henne.

Kritikk

Filmen fikk dårlige kritikker, og har en samlet vurdering på bare 4% på Rotten Tomatoes.com. Filmen feilet i kinosalene, og spilte bare inn like over 9 millioner amerikanske dollar, godt under filmens budsjett på over 20 millioner.
Filmen ble også nominert til Razzie-prisen for «Dårligste kvinnelige birolle» (Nicollette Sheridan) under den 28. Razzie-utdelingen, men den «tapte» for Eddie Murphy i Norbit.
Floorknights

Bakgrunn

De er fra Norge, Oslo, og ble startet opp i 1999. De er en av de eldste og mest veletablerte gruppene i Norge innen urban dans. De holder til på X-Ray ungdomskulturhus på Grünerløkka hvor de trener og lærer bort dans til barn og unge. FKC har deltatt i både nasjonale og internasjonale konkurranser samt andre eventer rundt om i verden. 
FKC var norgesmestre i 1999, 2001 og 2016. FKC driver hovedsakelig med breakdance, men de eksperimenterer med forskjellige dansestiler og de benytter seg ofte av teatralske uttrykk og ekstrem akrobatikk.

Samfunnsengasjement

FKC er også engasjerte i samfunnet for å spre et positivt budskap og gode verdier til ungdom. Dette omfatter eksempelvis å skape gratis fritidsaktiviteter ved å lære bort dans, vise seg i nærmiljøet og promotere dans som et bedre alternativ til å henge på gatene.
For å utvikle dansemiljøet i Norge, har Floorknights arrangert flere konkurranser, deriblant den veletablerte Hunger 4 Battle serien der alle stiller opp gratis og pengene går til veldedighet. De arrangerte forøvrig også Battle of Norway (NM i breaking 2012). 
Adil Khan (kjent fra Dansefeber, og som dommer i Norske Talenter) var tidligere svært aktiv i gruppen.
Svigermor og Evensen og kjerringa og jeg

«Svigermor og Evensen og kjerringa og jeg» er en norsk revyvise med tekst av Arne Svendsen (1884–1958) – en av våre mest produktive og kjente revyforfattere. Han skrev mer enn 60 revyer, og over 2500 revyviser. Mange av visene er knyttet til Einar Rose som sang dem inn på plate. Dette er en av hans mest kjente viser, ved siden av «Serru serru» og «Gøy på landet». I Den røde,blå og Den Gule store viseboka, er Arne Svendsen representert med hele 26 viser. Til sammenligning har Alf Prøysen 29. Komponisten til «Svigermor og Evensen og kjerringa og jeg» er Kolbjørn Svendsen (1903–1967), forøvrig sønn av Arne Svendsen. Kolbjørn Svendsen var kapellmester ved Den Nationale Scene i Bergen, og skrev også melodier for Ernst Rolfs revyer.
Første versestrofen i denne revyslageren lyder: «Som vognmann har jeg slått så mang en drabelig rekord, men nå var gampen blitt så gammal at jeg nesten gikk og skjøv'n. Jeg selt'n til kommunen og fikk kjøpt en gammal Ford, og forleden dag så sku' vi ut og prøve'n.» Og hvert vers avsluttes med «...svigmor og Evensen og kjerringa og jeg...».